Urmareste Modifică dimensiunea fontului: Play

Bucureşti, 13 iul /Agerpres/ - Premierul Mihai Tudose a remarcat joi că pe ordinea de zi a şedinţei de Guvern se află şi un punct venit de la Ministerul Agriculturii, respectiv "un ajutor de minimis pentru lână", constatând că ministrul de resort, Petre Daea, "după ce a terminat tot ce se putea cu oaia, a ajuns la ambalaj".



"Şi ca să închei pe un ton optimist, pe ordinea de zi avem un punct al domnului ministru Daea, care, după ce a terminat tot ce se putea cu oaia, a ajuns la ambalaj. Este un ajutor de minimis pentru lână", a declarat Mihai Tudose în deschiderea şedinţei de Guvern.



Premierul i-a cerut ministrului Agriculturii, care se pregătea să intervină, să se abţină: "Nu, nu mai luaţi cuvântul, lăsaţi".



"Dar, închidem cu oaia. Înţeleg că, dacă am terminat şi cu lâna, e gata. (...) Lăsaţi că înţelegem ce înţelege oaia, dacă am ajuns şi la ambalaj lucrurile sunt în regulă. Valorificarea superioară a oii, da?", a conchis Tudose.



Pe agenda şedinţei de Executiv figurează un proiect de hotărâre pentru aprobarea schemei "Ajutor de minimis pentru aplicarea programului de susţinere a crescătorilor de ovine pentru comercializarea lânii", a beneficiarilor, condiţiilor de eligibilitate, modului de acordare a ajutorului de minimis, precum şi modalităţile de verificare şi control. AGERPRES/(A - autor: Daniel Florea, editor: Andreea Rotaru)